b'\n_START_ARTICLE_\nHalo (glasbena skupina)\n_START_SECTION_\nZgodovina\n_START_PARAGRAPH_\nSkupina Halo je bila ustanovljena leta 1996 v Kopru. Prvo zasedbo so sestavljali kitarist in vokalist Danilo Kocjan\xc4\x8di\xc4\x8d, vokalist in bobnar Tulio Furlani\xc4\x8d, kitarist Zdenko Coti\xc4\x8d in bas kitarist Jadran Ogrin. V tej zasedbi je skupina posnela in izdala debitantski studijski album Anita ni nikoli..., ki je iz\xc5\xa1el leta 1997 pri ZKP RTV Slovenija. S skladbo "Anita ni nikoli ..." je skupina leta 1996 sodelovala na Melodijah morja in sonca. \xc4\x8ceprav jim skladba prinesla zmage, je postala njihova dale\xc4\x8d najbolj znana in popularna skladba. "Anita ni nikoli ..." je leta 1996 prejela Zlatega petelina za najbolj\xc5\xa1o pop pesem. 1. marca 1997 je skupina z gosti izvedla koncert v Kulturnem centru Izola, ki ga je posnel Radio Koper. Koncert je leta 2003 iz\xc5\xa1el na zgo\xc5\xa1\xc4\x8denki z naslovom V \xc5\xbeivo. Leta 1997 je album Anita ni nikoli ... prejel Zlatega petelina za najbolj\xc5\xa1i pop album in zlatega petelina za najbolj\xc5\xa1o tonsko realizacijo. Naslednjega leta je skupina ponovno nastopila na Melodijah morja in sonca, tokrat s skladbo "Luna sije"._NEWLINE__NEWLINE_Danilo Kocjan\xc4\x8di\xc4\x8d je v televizijskem intervjuju leta 1997 povedal: _NEWLINE_"Mislim, da prihajam spet v prvo obdobje, da se s pesmimi, ki jih delamo v ansamblu Halo, kjer smo trije \xc4\x8dlani Kameleoni, vra\xc4\x8dam spet v korenine in zapu\xc5\xa1\xc4\x8dam kot avtor popevko oz. pravo pop glasbo in se usmerjam spet v rockerske vode. No, to je druga\xc4\x8de odigrano v akustiki, ampak je druga\xc4\x8dna glasba."_NEWLINE_Leta 1999 je pri\xc5\xa1lo do sprememb v zasedbi. Skupino je zapustil Tulio Furlani\xc4\x8d, ki se je odlo\xc4\x8dil za samostojno kariero, nadomestila pa sta ga vokalist Fredi Polj\xc5\xa1ak in bobnar Giulio Rosselli. V tej zasedbi je skupina istega leta izdala drugi in zadnji studijski album Kaj je novega ter se s skladbo "Ne vra\xc4\x8daj se" tretji\xc4\x8d in zadnji\xc4\x8d udele\xc5\xbeila festivala Melodijah morja in sonca. Leta 2004 je skupina prenehala z delovanjem.'